ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ, επί των τροπολογίών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ περί τροποποιήσεως της οδηγίας 92/23/ΕΟΚ για τα ελαστικά των μηχανοκίνητων οχημάτων και των ρυμουλκουμένων τους καθώς και για την τοποθέτησή τους

1997/0348 (COD)

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ, επί των τροπολογίών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ περί τροποποιήσεως της οδηγίας 92/23/ΕΟΚ για τα ελαστικά των μηχανοκίνητων οχημάτων και των ρυμουλκουμένων τους καθώς και για την τοποθέτησή τους

1. διαδικασια

Η πρόταση COM(1997) 680 τελικό - 1997/0348 (COD) υποβλήθηκε στο Συμβούλιο στις 10 Δεκεμβρίου 1997, σύμφωνα με το άρθρο 95 της Συνθήκης ΕΚ (ΕΕ C 30 της 28.1.1998, σ. 8).

Η Οικονομική και Κοινωνική Επιτροπή γνωμοδότησε στις 27 Μαΐου 1998 (ΕΕ C 235 της 27.7.1998, σ. 24).

Το Ευρωπαϊκό Κοινοβούλιο γνωμοδότησε σε πρώτη ανάγνωση στα πλαίσια της διαδικασίας της συναπόφασης, εγκρίνοντας την πρόταση χωρίς τροπολογίες, κατά τη σύνοδο της ολομέλειας της 18ης Φεβρουαρίου 1998 (ΕΕ C 80 της 16.3.1998, σ.90).

Η κοινή θέση του Συμβουλίου εγκρίθηκε ομόφωνα στις 13 Απριλίου 2000, σύμφωνα με το άρθρο 251 της Συνθήκης (ΕΕ C 195 της 11.7.2000, σ.16) με τη συμφωνία της Επιτροπής όσον αφορά το κείμενο.

Στις 7 Σεπτεμβρίου 2000, το Ευρωπαϊκό Κοινοβούλιο ενέκρινε, σε δεύτερη ανάγνωση, δύο τροπολογίες στην κοινή θέση του Συμβουλίου.

Με την παρούσα γνώμη η Επιτροπή λαμβάνει θέση όσον αφορά τις δύο τροπολογίες τις οποίες κατέθεσε το Ευρωπαϊκό Κοινοβούλιο, σύμφωνα με το άρθρο 251, παράγραφος 2, σημείο γ της Συνθήκης ΕΚ.

2. στοχοσ του σχεδιου οδηγιας

Το σχέδιο οδηγίας αποσκοπεί στον περιορισμό του θορύβου που παράγεται από την κύλιση των ελαστικών στο οδόστρωμα. Παράλληλα με τα μέτρα που έχουν ήδη ληφθεί για τον περιορισμό της ηχορύπανσης που προέρχεται από τα μηχανικά μέρη των οχημάτων, οι εν λόγω νέες προδιαγραφές θα συμβάλουν στην καταπολέμηση του οφειλόμενου στις οδικές μεταφορές θορύβου, χωρίς όμως να συνεπάγονται μείωση της πρόσφυσης των ελαστικών. Η πρόταση αποτελεί συνέχεια των διατάξεων του άρθρου 4, παράγραφος 2, της οδηγίας 92/97/ΕΟΚ για την τροποποίηση της οδηγίας 70/157/ΕΟΚ σχετικά με την αποδεκτή ηχοστάθμη και τις διατάξεις εξατμίσεως των μηχανοκίνητων οχημάτων.

3. γνωμη τησ επιτροπησ οσον αφορα τισ προταθεισεσ απο το κοινοβουλιο τροπολογιεσ

3.1. Συνοπτική παρουσίαση της θέσης της Επιτροπής

Θέση της Επιτροπής : Οι δύο τροπολογίες που προτάθηκαν από το Κοινοβούλιο σε δεύτερη ανάγνωση, δεν μπορούν να γίνουν αποδεκτές.

3.2. Τροπολογία αριθ. 1 του Κοινοβουλίου σε δεύτερη ανάγνωση

Τροπολογία σχετικά με τη μεταγενέστερη θέσπιση προδιαγραφών όσον αφορά την πρόσφυση στο έδαφος και την αντίσταση κύλισης καθώς και νέων αυστηρότερων προδιαγραφών όσον αφορά το θόρυβο κυλίσεως (άρθρο 3)

Με την εν λόγω τροπολογία, που περιλαμβάνει πέντε σημεία, τροποποιούνται διάφορες πτυχές του άρθρου 3, το οποίο αφορά τη συσχέτιση μεταξύ του θορύβου κυλίσεως, της πρόσφυσης των ελαστικών και της κατανάλωσης καυσίμου. Το άρθρο 3, όπως αυτό διατυπώνεται στην κοινή θέση, προβλέπει την τροποποίηση της παρούσας οδηγίας - μέσω της επιτροπολογικής διαδικασίας και όταν θα είναι διαθέσιμα τα σχετικά στοιχεία - προκειμένου να ενσωματωθούν προδιαγραφές όσον αφορά την πρόσφυση και την αντίσταση κύλισης.

Το εν λόγω θέμα της πρόσφυσης αποτελεί τη στιγμή αυτή αντικείμενο συναινετικής προσπάθειας στα πλαίσια μιας ομάδας εργασίας της Οικονομικής Επιτροπής των Ηνωμένων Εθνών για την Ευρώπη, τις εργασίες της οποίας παρακολουθούν οι υπηρεσίες της Ευρωπαϊκής Επιτροπής.

Το θέμα αυτό αποτέλεσε επίσης αντικείμενο συζητήσεων στα πλαίσια του "Διατλαντικού Επιχειρηματικού Διαλόγου" (TABD) για την προώθηση της ανάδειξης ενός παγκόσμιου προτύπου - "Global Tyre Standard" (GTS 2000). Ωστόσο, δεδομένης της πολυπλοκότητας του εγχειρήματος, κυρίως όσον αφορά την πρόσφυση ("ασφάλεια"), αποφασίσθηκε ότι η πρωτοβουλία TABD για το GTS 2000 θα συνεχισθεί - σταδιακά -, ενώ οι συζητήσεις σχετικά με την πρόσφυση και την αντίσταση κύλισης θα εξακολουθήσουν να διεξάγονται στα πλαίσια της ομάδας εργασίας των Ηνωμένων Εθνών.

Με τη λήξη των εν λόγω εργασιών που εξελίσσονται στα πλαίσια της ομάδας εργασίας των Ηνωμένων Εθνών και αφορούν την πρόσφυση, η Επιτροπή θα μπορέσει να ενσωματώσει τα αποτελέσματα στην οδηγία 92/23/ΕΟΚ, προκειμένου να επιτευχθεί η κατάλληλη ισορροπία μεταξύ

- της πρόσφυσης σε στεγνό και υγρό έδαφος (ασφάλεια),

- του θορύβου (ηχορύπανση) και

- της αντίστασης κύλισης (κατανάλωση καυσίμου).

Με την τροπολογία αριθ. 1 όμως ορίζεται από τώρα η 1η Οκτωβρίου 2003 ως ημερομηνία εφαρμογής των προδιαγραφών που αφορούν την πρόσφυση και την αντίσταση κύλισης. Ωστόσο, πρέπει να ληφθεί υπόψη τόσο η πολυπλοκότητα του προβλήματος (κυρίως όσον αφορά το "wet grip" και την αντίσταση κύλισης) καθώς και το ευρύ φάσμα των καλυπτόμενων προϊόντων (περισσότερες από 12 000 αναφορές ελαστικών για τα ιδιωτικά αυτοκίνητα).

Το άρθρο 3, όπως αυτό διατυπώνεται στην κοινή θέση, προβλέπει τη θέσπιση διαδοχικών τροπολογιών 24 και 48 μήνες μετά την έναρξη ισχύος της παρούσας οδηγίας, για την πρόσφυση και την αντίσταση κύλισης αντίστοιχα. Μόνο μετά την πάροδο των ανωτέρω προθεσμιών μπορούν να καθορισθούν ρεαλιστικές προδιαγραφές και ημερομηνίες εφαρμογής.

Εξάλλου, με την τροπολογία αριθ. 1 η Επιτροπή καλείται να προτείνει στο Κοινοβούλιο και στο Συμβούλιο, μέσα σε πολύ βραχείες προθεσμίες (12 και 30 μήνες μετά την έναρξη ισχύος), τη συμπερίληψη των εν λόγω προδιαγραφών όσον αφορά την πρόσφυση και την αντίσταση κύλισης καθώς και νέων προδιαγραφών όσον αφορά το θόρυβο κύλισης.

Η Επιτροπή θεωρεί ότι οι προθεσμίες αυτές δεν θα επιτρέψουν τον καθορισμό οριακών τιμών στους προαναφερθέντες τομείς και ότι το εν λόγω θέμα της οδικής ασφάλειας είναι τόσο σημαντικό ώστε να απαιτούνται έγκυροι έλεγχοι.

3.3 Τροπολογία αριθ. 2 του Κοινοβουλίου σε δεύτερη ανάγνωση

Τροπολογία που αποσκοπεί στη μείωση των αποδεκτών οριακών τιμών κατά 2 ντεσιμπέλ όσον αφορά όλες τις κατηγορίες ελαστικών που προορίζονται για ιδιωτικά αυτοκίνητα

Το σχέδιο οδηγίας αποσκοπεί στον περιορισμό του θορύβου που παράγεται από την κύλιση των ελαστικών στο οδόστρωμα, χωρίς ωστόσο να μειωθεί η πρόσφυση και, ως εκ τούτου, η ασφάλεια όσον αφορά τη σταθερότητα στο δρόμο και την πέδηση.

Χάρη στην προτεραία ευρεία διαβούλευση μεταξύ εμπειρογνωμόνων, τα κράτη μέλη ενέκριναν ομόφωνα με κοινή θέση το βαθμό αυστηρότητας της οδηγίας. Το Ευρωπαϊκό Κοινοβούλιο δήλωσε ικανοποιημένο από το βαθμό αυστηρότητας της πρότασης και δεν πρότεινε σχετική τροπολογία σε πρώτη ανάγνωση.

Πρέπει να παρατηρηθεί ότι στην ποιότητα του οδοστρώματος οφείλεται σε μεγάλο βαθμό (έως 6 ντεσιμπέλ) ο θόρυβος που παράγεται από την επαφή του ελαστικού. Ας σημειωθεί επίσης ότι η Επιτροπή συνεχίζει ένα πρόγραμμα που έχει ξεκινήσει από διετίας και το οποίο θα αποτελέσει αντικείμενο ανακοίνωσης σχετικά με την καταπολέμηση των διαφόρων πηγών θορύβου σε όλους τους τομείς δραστηριοτήτων της Ευρωπαϊκής Ένωσης και κυρίως στον τομέα των μεταφορών.

Η Επιτροπή θεωρεί ότι, εφόσον στην παρούσα οδηγία δεν έχουν περιληφθεί προδιαγραφές όσον αφορά την πρόσφυση των ελαστικών σε στεγνό και υγρό έδαφος παράλληλα με τις οριακές τιμές για το θόρυβο κύλισης, η μείωση των τελευταίων θα εμπεριείχε κινδύνους.

4. Συμπερασμα

Βάσει των ανωτέρω,η Επιτροπή δεν τροποποιεί την πρότασή της.